O'zbekiston: Siyosiy o'zgarish qilish kimning qo'lida? 
AQSh Demokratiya Institutining Toshkentdagi vakili Klark Pleksiko fikricha har bir o'zgarish o'sha jamiyat xohish-harakatiga bog'liq. 
Oliy Majlis saylovlari xalqaro hamjamiyat, xususan, G’arb tomonidan keskin tanqid qilingan, demokratik me’yorlarga javob bermadi deya topilgan. “Lekin saylovoldi kampaniyasi va partiyalar olib borgan targ’ibot ishlarini quruq safsata deya olmaymiz”, - deydi Pleksiko, jarayonni yodga olar ekan. “Nomzodlar xalq oldida o’z dasturlarini tushuntirgan. Raqiblari bilan bellashgan. Omma fikrini tinglagan”,- deydi Pleksiko, o’zi olib borgan trening va maxsus kurslarda qatnashgan siyosatchilar haqida so’zlar ekan. Pleksiko yaqinda Vashingtonga kelganida, Amerika siyosiy doiralari undan O’zbekistonda qanday o’zgarishlar bor deb so’radi. Arbobning javobi shuki, respublikada o’ziga xos siyosiy faollik sezilmoqda. Masalan, deputatlar, deydi u, parlament a’zosi bo’lish nima ekani, asosiy burch va vazifalarni bugun yaxshi tushunadi. Ular qilayotgan ishlar katta sahnada ko’rinmayotgandir, deydi Pleksiko, ammo qonunchilar saylovchilarga quloq solishni o’rganishayapti. Demokratiyaning asosiy talabi shuki, o’zgarish fuqaro va uning xohish-istagiga binoan amalga oshishi kerak. Tashqi dunyo nasihat qilishi va undashi mumkin, ammo o’zgarish qiladigan bu xalqning o’zi. Klark Pleksiko ham shuni eslatadi. “O’zgarishlar sekin, ammo bor. Ba’zida o’zimdan so’rayman: Agar siyosat va hukumat ishiga qiziqqan bir o’zbek bo’lsam, nima qilar edim? Javobim shuki, tezlikda harakat qila olmaysiz. Shoshsangiz, pand yeysiz. O’zgarish qilishga intilayotgan odamlar mavjud mentalitet va sharoitdan kelib chiqqan holda ish ko’rayapti”. “Demokratiya tajriba talab qiladi, bu esa O’zbekistonda yo’q. Tashqaridan kelib “mana sizga demokratiya, oling, ishga soling” deya olmaymiz. Demokratiya shu jamiyatning o’zida, uning xohish-istagi bilan ildiz otishi va rivojlanishi kerak”. “Avlodlar yangilanishi tabiiy, lekin ular nima biladi, nima ko’rayapti va qanday ta’sir ostida katta bo’layapti? Agar ular yangicha o’ylab, yangicha ish yuritishni o’rganmasa, yangilik bo’lmaydi. Shu bois almashinuv dasturlari, yoshlarni dunyo bilan tanishtiradigan, boshqa davlatlar va ularning parlamentlari qanday ishlashini ko’rsatadigan programmalarni kengaytirish kerak. Qancha o’zbekistonlik dunyo ko’rsa, shuncha yaxshi”. Klark Pleksikoning tashkiloti yaqinda Kongress qoshidagi bilan hamkorlikda Oliy Majlis vakillarini Vashingtonga olib keldi. 10 ga yaqin senator va deputat AQSh qonunchilik organi va ijroiya tizimi bilan tanishdi. “Biz bu guruhni Shimoliy Karolina shtatiga ham olib bordik, mahalliy hokimiyat qanday ishlashini ko’rsin deb. Shtat parlamenti a’zolari saylovchi bilan qanday ishlaydi? Fuqaro dardini qanday o’rganadi? Unga qanday xizmat qiladi? Mas’uliyat, burch va informatsiya... Axborot vositalari bilan qanday ishlaydi? Umid qilamizki, O’zbekiston parlamenti a’zolari o’ziga xos bir bilim va fikrlar bilan qaytadi. Albatta, bu yerda ko’rgan narsalarining hammasini u yerda tadbiq etish mumkin emas. Lekin ko’rganga nima yetsin”. AQSh ajratgan mablag’ evaziga almashinuv dasturlari yuritadigan tashkilotlar, xususan, IREX, Soros va ACCELS 2004-2007-yillarda bosim ostida O’zbekistondan chiqib ketgan. Obama ma’muriyati respublika rahbariyatini bunday xalqaro nohukumat tashkilotlarga eshikni qayta ochishga undamoqda. Hozircha biror yangilik yo’q. Klark Pleksiko nazarida ayni damda, ikki davlat orasidagi aloqalar iliq paytda, bunday hamkorlikni oshirish uchun konkret qadamlar tashlash kerak. O’zbekiston va Amerika xalqini yaqinlashtiradigan tashabbuslar bilan chiqish kerak, deydi u, asl vaziyat haqida to’liq tushunchaga ega bo’lish uchun bu juda muhim. Navbahor Imamova - "Amerika Ovozi"ning yetakchi multimedia jurnalisti. turkumidagi teledasturlar muallifi. Ko'rsatuvlar taqdim etish bilan birga prodyuser, muxbir va muharrir. O'zbekistonda akkreditatsiyadan o'tgan yagona amerikalik jurnalist. "Amerika Ovozi"da 2002-yildan beri ishlaydi. Jurnalistik faoliyatini 1996-yilda O'zbekiston radiosining "Xalqaro hayot" redaksiyasida boshlagan. Jahon Tillar Universiteti Xalqaro jurnalistika fakultetida dars bergan. Ommaviy axborot vositalari bo'yicha bakalavrlikni Hindistonning Maysur Universitetidan , magistrlikni esa AQShning Bol Davlat Universitetidan olgan. Shuningdek, Garvard Universitetidan davlat boshqaruvi va liderlik bo'yicha magistrlik diplomiga ega. Jurnalistik va ilmiy materiallari qator xalqaro manbalarda chop etilgan. Amerikaning nufuzli universitetlari va tahlil markazlarida so'zlab, ma'ruzalar o'qib keladi. "Amerika Ovozi" oltin medali sohibi. Tashkilotda gender va jurnalistika bo'yicha kengash raisi. Toshkent viloyati Bo'stonliq tumani Qo'shqo'rg'on qishlog'ida ziyoli oilasida ulg'aygan.